钦定古今图书集成/历象汇编/岁功典/第046卷 > 贞谿初夏六首 邵亨贞
## 钦定古今图书集成/历象汇编/岁功典/第046卷 > 贞谿初夏六首 邵亨贞

雨后深林竹笋肥，渡头风急柳花飞。柴门不掩绿阴
静，人在闲窗试苎衣。

绿阴桑柘满高原，白水蒹葭接远村。江上人家无俗
事，轻舟载网过柴门。

巡檐燕子掠晴丝，隔水茶烟出院迟。草色入帘人不
到，午风吹暖梦回时。

春水初收露浅沙，野人相见问年华。芒鞋竹杖前村
路，烟树深深叫乳鸦。

楝花风起漾微波，野渡舟轻客自过。沙上儿童临水立，戏将萍藻饲黄鹅。

巷巷缲车桑茧熟，村村社鼓野神来。鹁鸠声向树阴
里，花下柴扉昼不开。